## Pravilnik o dodatnim kriterijima ulaganja i investicijskim ograničenjma mirovinskih fondova

### NN 35/2002 (5.4.2002.), Pravilnik o dodatnim kriterijima ulaganja i investicijskim ograničenjma mirovinskih fondova

# Agencija za nadzor mirovinskih fondova i osiguranja

758

Na temelju članka 69. stavka 1., točka 1., točka 4. do 8., točka 10.,
stavka 10., članka 70., članka 72. i članka 78. Zakona o obveznim i
dobrovoljnim mirovinskim fondovima (»Narodne novine« br. 49/99 i 63/00), Savjet
Agencije za nadzor mirovinskih fondova i osiguranja na sjednici održanoj 22. ožujka
2002., donio je

## PRAVILNIK

### O DODATNIM KRITERIJIMA ULAGANJA I INVESTICIJSKIM OGRANIČENJIMA MIROVINSKIH FONDOVA

Članak 1.

Ovim Pravilnikom propisuju se dodatna ograničenja na dozvoljena
ulaganja, dodatni kriteriji na dozvoljena ulaganja, dodatna investicijska
ograničenja, drugi dozvoljeni oblici ulaganja i drugi zabranjeni oblici
ulaganja mirovinskih fondova.

Dodatna ograniČenja na dozvoljena ulaganja
mirovinskih fondova

Članak 2.

(1) Dugoročni vrijednosni papiri izdani od strane Republike Hrvatske te
jedinica lokalne i područne (regionalne) samouprave moraju biti uvršteni u službenu
kotaciju (prvu kotaciju) na burzi u Republici Hrvatskoj odnosno na burzi ili
uređenom javnom tržištu u državama OECD-a.

(2) Vrijednosni papiri izdani od strane dioničkih društava i dionice
zatvorenih investicijskih fondova registriranih u Republici Hrvatskoj moraju
biti uvrštene u službenu kotaciju (prvu kotaciju) na burzi u Republici
Hrvatskoj.

(3) Imovinu mirovinskog fonda koja se ulaže u inozemstvo mogu činiti
samo oni inozemni vrijednosni papiri, koji su izdani od strane državnih i nedržavnih
subjekata zemalja OECD-a s time da ta zemlja ima dugoročni kreditni rejting za
dug izdan u stranoj valuti najmanje A prema agenciji Standard & Pooržs i A2
prema agenciji Moodyžs.

(4) U bankovne depozite u jednoj ili više međusobno povezanih banaka može
biti uloženo najviše polovina zakonom dozvoljenog iznosa.

(5) Vrijednosne papire jednog izdanja mirovinski fond može stjecati samo
ako njihov ukupni nominalni iznos ne prelazi 5% od ukupnog nominalnog iznosa
roda tog vrijednosnog papira, osim u slučaju dužničkih vrijednosnih papira,
koji su izdani od strane Republike Hrvatske.

(6) Vrijednosne papire istog izdavatelja mirovinski fond može stjecati
samo ako njihov ukupni nominalni iznos ne prelazi 10% od ukupnog nominalnog
iznosa svih vrijednosnih papira istog izdavatelja, osim u slučaju dužničkih
vrijednosnih papira koji su izdani od strane Republike Hrvatske.

(7) U dužničke vrijednosne papire izdane od strane jedinica lokalne i
područne (regionalne) samouprave te dioničkih društava registriranih u
Republici Hrvatskoj, a koje nemaju kreditni rejting ili garanciju banke, može
biti uloženo najviše 10% imovine mirovinskog fonda.

Dodatni kriteriji na dozvoljena ulaganja

Članak 3.

(1) Kratkoročni bankovni depoziti mogu se oročavati u bankama
registriranim u Republici Hrvatskoj najduže do 12 mjeseci. Mirovinskom fondu se
dozvoljava ulaganje u depozite u banci najviše do 5% vrijednosti jamstvenog
kapitala banke.

(2) Dugoročne obveznice i drugi dugoročni dužnički vrijednosni papiri
izdani od strane jedinica lokalne i područne (regionalne) samouprave i dioničkih
društava registriranih u Republici Hrvatskoj ne smiju imati vrijednost izdanja
manju od 5 milijuna EUR.

(3) Nominalna vrijednost roda dionica izdanih od strane dioničkih društava
registriranih u Republici Hrvatskoj ne smije biti manja od 10 milijuna EUR.

(4) Udjeli u otvorenim investicijskim fondovima i dionice izdane od
strane zatvorenih investicijskih fondova, koji su registrirani u Republici
Hrvatskoj, moraju zadovoljavati sljedeće kriterije:

1. neto imovina investicijskog fonda ne smije biti manja od 10 milijuna
EUR,

2. najmanje 80% imovine investicijskog fonda uložene u inozemne
vrijednosne papire mora zadovoljavati uvjete iz članka 2. stavka 3. ovog
Pravilnika.

(5) Dugoročne obveznice ili
drugi dugoročni dužnički vrijednosni papiri izdani od strane drugih država te
oni izdani od strane inozemnih nedržavnih subjekata moraju zadovoljavati sljedeće
kriterije:

1. kreditni rejting
izdavatelja vrijednosnog papira mora biti najmanje A prema agencijama Standard
& Pooržs i Fitch Ratings te A2 prema agenciji Moodyžs s time da je kreditni
rejting ocijenjen barem od dvije od navedenih agencija,

2. vrijednost izdanja
vrijednosnog papira ne smije biti manja od iznosa 100 milijuna EUR.

(6) Dionice izdane od strane
inozemnih dioničkih društava moraju zadovoljavati sljedeće kriterije:

1. dionice moraju biti izdane
uz javnu ponudu te najmanje 2 godine uvrštene u službenu kotaciju burze,

2. tržišna kapitalizacija predmetnog roda dionica ne smije biti manja od
500 milijuna EUR.

(7) Dionice stranih zatvorenih investicijskih fondova i udjeli stranih
otvorenih investicijskih fondova moraju zadovoljiti sljedeće kriterije:

1. neto imovina investicijskog fonda ne smije biti manja od 100 milijuna
EUR,

2. ukoliko investicijska politika fonda dozvoljava sklapanje opcijskih i
terminskih poslova, oni se mogu upotrebljavati samo za svrhu osiguranja potraživanja
i imovine fonda,

3. ukoliko investicijski fond koristi opcijske i terminske poslove na način
opisan u točki 2. ovoga stavka tada uprava investicijskog fonda mora
primjenjivati metodologiju upravljanja rizicima,

4. investicijski fondovi ne smiju biti registrirani u
izvanteritorijalnim jedinicama (off shore zonama).

Dodatna investicijska ograniČenja

Članak 4.

Mirovinskom društvu se zabranjuje održavanje kratkih pozicija (short
selling) u vrijednosnom papiru koji čini imovinu mirovinskog fonda.

Drugi dozvoljeni oblici ulaganja

Članak 5.

(1) Dozvoljava se ulaganje imovine mirovinskog fonda u potvrde o
deponiramim dionicama dioničkih društava registriranih u Republici Hrvatskoj
kojima se trguje na burzama u državama OECD-a, ukoliko su dionice tog dioničkog
društva uvrštene u službenu kotaciju burze u Republici Hrvatskoj. Ukupna izlo­že­nost
mirovinskog fonda dionicama dioničkog društva propisana u članku 2. stavka 5.
ovog Pravilnika računa se zbrajanjem nominalnih vrijednosti dionica uvrštenih u
službenu kotaciju na burzi u Republici Hrvatskoj i nominalnih vrijednosti
potvrda o deponiramim dionicama.

(2) Dozvoljava se ulaganje
imovine mirovinskog fonda, i to najviše do 5% imovine, u komercijalne zapise
izdane od strane dioničkih društava registriranih u Republici Hrvatskoj, s tim
da navedeni komercijalni zapisi moraju zadovoljavati sljedeće kriterije:

1. dionice izdavatelja moraju
zadovoljavati kriterije iz članka 2. stavka 2. ovog Pravilnika,

2. vrijednost izdanja
komercijalnog zapisa ne smije biti manja od 5 milijuna EUR,

(3) Dozvoljava se ulaganje
imovine mirovinskog fonda, i to najviše do 5% imovine, u komercijalne zapise
izdane od strane dioničkih društava registriranih u državama OECD-a, s tim da
navedeni komercijalni zapisi moraju zadovoljavati sljedeće kriterije:

1. dionice izdavatelja moraju
zadovoljavati kriterije iz članka 2. stavka 3. ovog Pravilnika,

2. kreditni rejting
izdavatelja komercijalnog zapisa mora biti najmanje A-1 prema agenciji Standard
& Pooržs, P-1 prema agenciji Moodyžs te F-1 prema agenciji Fitch Ratings, s
time da je kreditni rejting ocijenjen barem od dvije od navedenih agencija,

3. vrijednost izdanja
komercijalnog zapisa ne smije biti manja od 100 milijuna EUR.

(4) Dozvoljava se ulaganje imovine mirovinskog fonda, i to najviše do
10% imovine, u kratkoročne zapise i druge kratko­ročne dužničke vrijednosne
papire izdane od strane onih država OECD-a koje zadovoljavaju kriterij propisan
u članku 2. stavka 3. ovog Pravilnika.

(5) Dozvoljava se ulaganje imovine mirovinskog fonda, i to najviše do 5%
imovine, u kratkoročne bankovne depozite, s rokom oročenja ne dužim od 12
mjeseci, u banke registrirane u onim državama OECD-a koje zadovoljavaju
kriterij propisan u članku 2. stavka 3. ovog Pravilnika. Kreditni rejting banke
mora biti najmanje A-1 prema agenciji Standard & Pooržs, P-1 prema agenciji
Moodyžs te F-1 prema agenciji Fitch Ratings, s time da je kreditni rejting
ocijenjen barem od dvije od navedenih agencija.

(6) Dozvoljava se uzajmljivanje vrijednosnih papira i to najviše do 2%
imovine mirovinskog fonda.

Drugi zabranjeni oblici ulaganja

Članak 6.

Zabranjuje se ulaganje imovine mirovinskog fonda u konvertibilne
obveznice.

Članak 7.

Ovaj pravilnik stupa na snagu osmoga dana od dana objave u »Narodnim
novinama«.

Klasa: 011-01/02-01/41
Urbroj: 383-02-01-1
Zagreb, 22. ožujka 2002.

Predsjednik Savjeta
**dr. sc. Vladimir Lasić,** v. r.

Pravilnik, NN 35/2002-758